Vier dood toe passasier taxibestuurder wurgArgieffoto Vier persone is dood en ses ernstig beseer in ŉ botsing tussen ŉ vragmotor en ŉ minibustaxi toe ŉ passasier glo probeer het om die taxibestuurder op die N2 naby Empangeni te wurg. Zinhle Mngomezulu, woordvoerder van die KwaZulu-Natalse padverkeersinspektoraat, het Sondag gesê ooggetuies voer aan ŉ passasier het die taxibestuurder aan die keel gegryp, en sy aandag was dus afgetrek van die pad toe die ongeluk plaasgevind het. Dit is nog nie duidelik waarom die passasier die taxibestuurder wou wurg nie. Chris Botha, woordvoerder van Netcare 911, het ook bevestig pasiënte het aangedui ŉ passasier wou die bestuurder wurg net voor die ongeluk plaasgevind het. Die man wat glo die bestuurder wou wurg, het van die toneel gevlug. Mngomezulu het gesê die vragmotor was in die stadige baan op pad van Mtubatuba na Durban toe die taxi, op pad van Empangeni na Nseleni met 15 passasiers, dit getref het. Botha het gesê drie mans, insluitend die taxibestuurder, en ŉ vrou is in die ongeluk dood. Paramedici van die provinsiale nooddiens en privaat ambulansdienste het reageer op die oproep. “Ses passasiers is ernstig beseer en die res het geringe tot matige beserings opgedoen,” het Botha bygevoeg. “Die persone is na verskeie hospitale in die gebied geneem.” Die ongeluk het naby Nseleni, ongeveer 20 km noord van Empangeni, plaasgevind.